সুপ্রিম কোর্টের রায়েও কাজ না হওয়ায়, তাৎক্ষণিক তিন তালাক বন্ধে আইন আনতে বাধ্য হচ্ছে নরেন্দ্র মোদী সরকার। সংসদে তিন তালাক বিল পেশ করে সেই কথাই বলেছেন আইনমন্ত্রী রবিশঙ্কর প্রসাদ। 
কংগ্রেস ইতিমধ্যেই এই বিল সমর্থনের কথা ঘোষণা করেছে। তবে বিলের ধারাগুলি খুঁটিয়ে দেখেই তারা চূড়ান্ত সিদ্ধান্ত জানাবে। কংগ্রেসের অবস্থানকে সমর্থন করেছে বিজেপি।
কিন্তু এ সবের মধ্যেও নীরব তৃণমূল কংগ্রেস। লোকসভা বা রাজ্যসভায় তাদের কোনও সাংসদ মুখ খোলেননি। তিন তালাক অসাংবিধানিক বলে যখন রায় দিয়েছিল সুপ্রিম কোর্ট, তখনও কোনও প্রতিক্রিয়া জানাননি মমতা বন্দ্যোপাধ্যায়। দলও সরকারি ভাবে কোনও প্রতিক্রিয়া জানায়নি।
তখনও মমতা সরকারের মন্ত্রী সিদ্দিকুল্লা চৌধুরি মুখ খুলেছিলেন। এবারও তিন তালাক বিল পেশ হওয়ার পরে প্রতিবাদের সুর চড়িয়েছেন সেই সিদ্দিকুল্লাই। হুঁশিয়ারি দিয়েছেন নিজের দলকেই।
এবেলা.ইন-কে ফোনে সিদ্দিকুল্লা চৌধুরি জানান, ‘‘তৃণমূল দায়িত্বশীল দল। মানুষের রায়ে সরকার গড়েছে। আশা করি তিন তালাক বিল নিয়ে মেপেই পা ফেলবে দল।’’
সিদ্দিকুল্লার মতে যতই বিল এনে আইন তৈরি করুক সরকার, সেই আইন তাঁরা মেনে নেবেন না। তিনি বলেন, ‘‘সরকার আইন করতেই পারে। কিন্তু মুসলমান সমাজ ইসলামি বিধান মেনেই চলবে।’’

এই বিষয়ে অন্যান্য খবর

মোদী কবে ঘোমটা তুলবেন, বাঁচাবেন কাজলদের! তিন তালাক কি আসলে ধোঁকা
তিন তালাক দিলেই কড়া শাস্তি! মোদীর বিল সংসদে পেশ, জানুন ১৩ জরুরি তথ্য


মুসলিম পার্সোনাল ল বোর্ডের তরফেও এই বিলের বিরোধিতা করা হয়েছে। বিরোধিতা করেছে সিদ্দিকুল্লা চৌধুরির মূল সংগঠন জমিয়তে উলামায়ে হিন্দও। মুসলমান সংগঠনগুলি তিন তালাক দেওয়ার অপরাধকে ফৌজদারি অপরাধ বলে গণ্য করার বিষয়টিতেও জোরাল আপত্তি জানাচ্ছে।


মন্ত্রী সিদ্দিকুল্লা চৌধুরি। নিজস্ব চিত্র


সিদ্দিকুল্লার বক্তব্য, ‘‘এই আইন গোটা দেশের জন্যই অশুভ ইঙ্গিত বহন করছে। বিয়ের মতো একটি বিষয়কে ফৌজদারি আইনের মধ্যে নিয়ে আসাই বিস্ময়কর। একটি মৌলিক ধর্মীয় ইস্যুকে নিয়ে এমন আইন করা মানেই মুসলমানদের মৌলিক অধিকারে আঘাত করা।’’
আইন না করে সচেতনতা বাড়ানোর মতো অন্য পথে তিন তালাকের বিরুদ্ধে পদক্ষেপ করতে পারত বলে মনে করে মুসলিম সংগঠনগুলি।
কিন্তু তৃণমূলের অন্দরে এখনও তিন তালাক নিয়ে বিস্তারিত আলোচনা হয়নি বলেই জানাচ্ছেন সিদ্দিকুল্লা চৌধুরি। তৃণমূল সরকারি ভাবে কোনও প্রতিক্রিয়া না দিতে চাইলেও, সিদ্দিকুল্লার মতো নেতাদের দিয়ে সংখ্যালঘু সম্প্রদায়ের মধ্যে দলের বার্তা পৌঁছে দিতে চাইছে।